《马筱潭报雨》
宋代·陈襄

皇祐岁庚寅，阴阳久郁堙。二时愆雨泽，百物悯膏屯。

谷价方翔踊，民言备苦辛。原畴无播种，道路有饥贫。

县令忧忘食，斋房退省身。朝归占甲子，暮出看星辰。

野祀曾徼福，雩坛示礼神。祈求观古法，询访得龙津。

遣吏蘋蘩洁，斋书肺腑陈。灵泉汲坎■，仙仗下嶙峋。

雷斧潜嗔树，天波忽洒尘。音官沈鼓吹，市户湿衣巾。

隆应声何速，盘旋志未伸。经纶惟四日，滂沛即逾旬。

万谷山源发，三农水利均。趋田多耒耨，入里少刍薪。

苗稼晨争插，坊庸夜不巡。讴谣兴父老，燕喜集宾亲。

捐瘠苏中壑，生成赋大钧。邑人勿忘报，世世荷深仁。

作者简介：（1017—1080）宋福州候官人，字述古，人称古灵先生。与陈烈、周希孟、郑穆友称“四先生”，倡理学。仁宗庆历二年进士。神宗朝为侍御史知杂事，论青苗法不便，出知陈州、杭州。后以枢密直学士知通进、银台司兼侍读，判尚书都省。尝荐司马光、苏轼等三十三人。有《古灵集》。